b'\n_START_ARTICLE_\nRymantas Jonas Ka\xc5\xbeys\n_START_SECTION_\nBiografija\n_START_PARAGRAPH_\n1965 m. baig\xc4\x97 Kauno politechnikos institut\xc4\x85. 1981 m. technikos moksl\xc5\xb3 daktaras._NEWLINE_Nuo 1970 m. Kauno politechnikos instituto (nuo 1990 m. Kauno technologijos universitetas) d\xc4\x97stytojas. 1982\xe2\x80\x931991 m. Teorin\xc4\x97s radiotechnikos katedros ved\xc4\x97jas, 1996\xe2\x80\x932016 m. K. Bar\xc5\xa1ausko ultragarso mokslo instituto direktorius, nuo 1981 m. profesorius. 2007\xe2\x80\x932011 m. Kauno technologijos universiteto mokslo prorektorius._NEWLINE_Nuo 1993 m. Tarptautinio elektrotechnikos ir elektronikos in\xc5\xbeinieri\xc5\xb3 instituto (IEEE) narys. 2001 m. Lietuvos moksl\xc5\xb3 akademijos narys ekspertas. Dirbo mokslin\xc4\xaf darb\xc4\x85 1970\xe2\x80\x931972 m. \xc4\x8cekoslovakijoje, 1977\xe2\x80\x931978 m. Japonijoje, 1991 m., 1996 m. Pranc\xc5\xabzijoje, 1990\xe2\x80\x931991 m. Vokietijoje, 1994\xe2\x80\x931996 m. \xc5\xa0vedijoje, skait\xc4\x97 paskaitas Upsalos universitete. 1996\xe2\x80\x932012 m. \xc5\xbeurnalo \xe2\x80\x9eUltragarsas\xe2\x80\x9c vyr. redaktorius.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 darb\xc5\xb3 svarbiausios sritys \xe2\x80\x93 ultragarsiniai matavimai ir neardomieji bandymai, ultragarsin\xc4\x97s technin\xc4\x97s ir medicinos diagnostikos metodai ir sistemos, skaitmeninis ultragarsini\xc5\xb3 signal\xc5\xb3 ir lauk\xc5\xb3 apdorojimas bei kompiuterinis modeliavimas. I\xc5\xa1tyr\xc4\x97 ultragarso bang\xc5\xb3 sklidimo \xc4\xafvairiose terp\xc4\x97se ypatumus. Tyrimo rezultatai panaudoti kuriant ultragarsines matavimo, vizualizavimo ir diagnostikos sistemas, veikian\xc4\x8dias gamybin\xc4\x97mis ir ekstremaliomis s\xc4\x85lygomis, ultragarsinius \xc5\xa1ilumin\xc4\x97s energijos apskaitos, taip pat tikslius ultragarsin\xc4\x97s medicinos biometrijos ir diagnostikos prietaisus bei kita. Daugiau, kaip 90 i\xc5\xa1radim\xc5\xb3 (kai kurie patentuoti JAV, Kanadoje, \xc5\xa0vedijoje), daugiau, kaip 200 mokslini\xc5\xb3 straipsni\xc5\xb3 autorius.'